Fis-sensiela Nitkellmu mal-Awtur Frederick Zammit jitkellem ma' Dr John A Consiglio li minkejja li għandu 81 sena xorta għadu għaddej bir-riċerka u l-kitba. L-10 ktieb tiegħu L-Ekonomija F'Ilsien Ix-Xjenza u l-Filosofija huwa pubblikazzjoni ta' Faraxa . "Mill-aspett kreattiv inżomm ruħi attiv. Niddeskrivi lili nnifsi bħala ġisem ta' 81 sena b'moħħ ta' wieħed ta' 50 sena," ikkummenta Dr Consiglio. Is-sena li għaddiet kienet waħda kreattiva bil-pubblikazzjoni ta' tliet kotba u kollox jindika li Dr Consiglio se jibqa' għaddej biex iwassal aktar xogħlijiet. Rari niltaqgħu ma' kotba dwar l-ekonomija li huma miktuba bil-Malti. X'kien il-fattur li stimula lil Dr Consiglio jikteb ktieb bħal dan bil-lingwa Maltija? L-isem innifsu tal-ktieb jabbina mhux dixxiplina waħda iżda tlieta. Fl-intervista huwa jispjega x'kienet l-idea ġenerali u jaqsam magħna d-diffikultajiet li sab biex inkitbu. Finalment, x'jgħaqqad l-ekonomija mal-filosofija u x-xjenza? Segwi l-intervista sħiħa f'din il-paġna. Dr John A Consiglio Dwar il-ktieb L-Ekonomija F'Ilsien Ix-Xjenza u l-Filosofija : Dan huwa ktieb għal kollox differenti minn ħafna oħrajn dwar l‐ekonomija li nkitbu bl‐ilsien Malti dwar l-ekonomija f'pajjiżna… u dwar l-ekonomija fil-fatt għandna ftit li xejn kotba bil-Malti. Huwa studju li jeżamina ħafna ideat, prinċipji, prattiċi, argumenti u kunċetti dwar il-ħsieb u l-ħajja ekonomika. Il-metodu huwa dak ta' analiżi u interpretazzjonijiet ta' mġiba ta' parteċipanti, dawk spiss imsejħa l‐istakeholders. L-analiżi hija fuq kollox f'forma mhux biss predominentement filosofika, iżda li anki spiss tirrikorri għal għodda mid-dinja tax-xjenza,tal-inġinerija u tat-teknoloġija. Għal żmien twil kemm ekonomisti kif ukoll filosofi fittxew tweġibiet għal mistoqsijiet inkwetanti dwar jekk it-teorija ekonomika, kif komunement mibnija, hix strument utli u siewi biżżejjed għall-akkwist ta' miri soċjali ta' kull tip. L-awtur hawnhekk jikkunsidra l-kunċett innifsu ta' dawn il-miri, u l-possibilità li rikostruzzjoni tat-teorija ekonomika fid-dawl ta' analiżi soċjofilosofika, tista' tirrendiha għodda aħjar lejn miri soċjali. Din id-diskussjoni hija waħda intensiva u profondament kritika, u titlob mill-qarrej livell għoli ta' impenn jew sforz intellettwali. Intervista: Frederick Zammit Muntaġġ: Sarah Salafia